## Uredba o Javnom poduzeću "Brijuni"

### NN 47/1991 (13.9.1991.), Uredba o Javnom poduzeću "Brijuni"

# VLADA REPUBLIKE HRVATSKE

Na osnovi članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", br. 39/91) Vlada Republike
Hrvatske na sjednici održanoj 12. rujna 1981. godine donijela je

## UREDBU

### o Javnom poduzeću "Brijuni"

Članak 1.

Ovom uredbom Republika Hrvatska osniva Javno poduzeće za zaštitu, promicanje,
održavanje i prezentiranje kulturno-povijesnog i osobito zaštićenog područja
"Brijuni", kao izuzetne prirodne i kulturno-povijesne cjeline.
Poduzeće iz stavka 1. ovog članka osniva se pod tvrtkom Javno poduzeće
"Brijuni" p. o. (u daljnjem tekstu: Poduzeće). Sjedište Poduzeća
je u Fažani. Vlasnik Poduzeća je Republika Hrvatska.

Članak 2.

Djelatnost Poduzeća je obavljanje djelatnosti zaštite prirode, prirodne
i kulturne baštine, muzejsko-galerijske i ugostiteljsko-turističke djelatnosti.
Djelatnosti zaštite prirode, prirodne i kulturne baštine i muzejsko-galerijske
djelatnosti od interesa su za Republiku Hrvatsku, te se organiziraju i
ostvaruju u posebnoj organizacionoj jedinici na osnovi Zakona o muzejskoj
djelatnosti. Zakona o zaštiti spomenika kulture i Zakona o zaštiti prirode
Organizaciona jedinica iz stavka 2. ovog članka ima rukovoditelja - kustosa
odnosno konzervatora, djelatnika s posebnim ovlastima i odgovornostima,
koji se imenuje i razrješava na način utvrđen statutom Poduzeća.

Članak 3.

Sredstva za osnivanje i rad Poduzeća osiguravaju se iz sredstava postojećeg
Javnog poduzeća "Nacionalni park Brioni", osim sredstava iz članka
4. ove uredbe, sredstava Proračuna Republike Hrvatske, sredstava ostvarenih
vlastitom djelatnošću Poduzeća te iz drugih izvora u skladu s važećim propisima.
Dio sredstava za ostvarivanje programa zaštite prirode, prirodne i kulturne
baštine i muzejsko-galerijske djelatnosti osiguravat će se u Proračunu
Republike Hrvatske putem Republičkog fonda za kulturu i Ministarstva zaštite
okolišta, prostornog uređenja i graditeljstva.

Članak 4.

Nacionalni park "Brijuni", kojeg čine otoci Veliki Brijuni,
Mali Brijuni, Sveti Marko, Gaz, Okrugljak, Supin.,Supinić, Galija, Grunj,
Vanga, Madona, Vrsar, Jerolim i Kazada, zajedno s okolnim morem i podmorjem,
te sva pokretna i nepokretna imovina koja se nalazi na ovom otočju, ili
koja porijeklom, odnosno spomeničkim osobinama pripada otočju Brijuni i
kulturnoj baštini s otočja Brijuni, vlasništvo su Republike Hrvatske. Granica
Nacionalnog parka teče crtom koja spaja točke: svjetlo na grebenu Kabula
pozicije 44(56,8'N, 13(42,6'E; pozicija 44(54.0'N,13(43,1'E; pozicija 0,3
milje u smjeru 180( od svjetionika Peneda 44(42,0'N,13(45,2'E; južni rt
otoka Jerolim pozicija 44(54.9'N,13(47,2'E; svjetlo na plićini Kozada pozicija
44(54,4'N, 13(47,6'E; pozicija 44(55,4'N, 13(47,1'E i pozicija 44(56,9'N,
13(44,7'E.

Članak 5.

Javno poduzeće "Brijuni" može se organizirati kao društvo
s ograničenom odgovornošću u mješovitom vlasništvu s time da ulog odnosno
udio Republike Hrvatske ne može biti ispod 51% vrijednosti poduzeća. Akti
i radnje vezane uz osnivanje Poduzeća u mješovitom vlasništvu donijet će
i provesti upravni odbor Poduzeća uz suglasnost Vlade Republike Hrvatske,
u roku od 6 mjeseci od dana stupanja na snagu ove uredbe.

Članak 6.

Organ upravljanja u Poduzeću je upravni odbor. Upravni odbor ima devet
članova, od kojih jednog iz reda javnih djelatnika i pet iz reda stručnih
muzejskih djelatnika, djelatnika zaštite spomenika kulture, zaštite prirode
i turizma imenuje Vlada Republike Hrvatske, a tri člana biraju zaposleni
Poduzeća na način utvrđen statutom Poduzeća. Članovi upravnog odbora imenuju
se odnosno biraju na vrijeme od četiri godine.

Članak 7.

Upravni odbor Poduzeća donosi:

- program zaštite, održavanja, očuvanja, prezentiranja, korištenja i
promicanja Nacionalnog parka, te objekata i predmeta na njegovom području,
uključivo i zaštićenih objekata i predmeta, uz suglasnost Vlade Republike
Hrvatske,

- odluku o raspolaganju kapitalom Poduzeća, te utvrđuje mjerila za raspoređivanje
dobiti, uz suglasnost Vlade Republike Hrvatske,

- statut Poduzeća, uz suglasnost Vlade Republike Hrvatske,

- plan razvoja Poduzeća i godišnje financijske planove,

- akt o unutarnjem ustrojstvu i načinu rada,

- akt o disciplinskoj i materijalnoj odgovornosti zaposlenih,

- odluku o osnivanju drugih poduzeća te o ulaganju sredstava u druga
poduzeća, uz suglasnost Vlade Republike Hrvatske,

- odluku o imenovanju i razrješenju djelatnika s posebnim ovlastima
i odgovornostima, na prijedlog direktora, u skladu sa statutom Poduzeća.

Upravni odbor dostavlja izvješće o svom radu Saboru i Vladi Republike
Hrvatske najmanje jednom godišnje. Upravni odbor Poduzeća obavlja i druge
poslove koje prema zakonu obavlja organ upravljanja u društvenom poduzeću,
te druge poslove određene statutom Poduzeća i ovom uredbom.

Članak 8.

Upravni odbor bira i razrješava predsjednika upravnog odbora. Način
rada i odlučivanja upravnog odbora te druga pitanja u svezi s ustrojstvom,
upravljanjem i rukovodenjem Poduzećem, uređuju se statutom Poduzeća i poslovnikom
u radu upravnog odbora.

Članak 9.

Poduzećem rukovodi direktor, kojeg imenuje i razrješava Vlada Republike
Hrvatske.

Direktor predstavlja i zastupa Poduzeće, te je odgovoran za provođenje
utvrđene poslovne politike i odluka upravnog odbora, u okviru zakona i
statutom utvrđenih ovlasti.

Članak 10.

Nadzor nad zakonitošću rada Poduzeća obavljaju Ministarstvo prosvjete
i kulture. Ministarstvo turizma i Ministarstvo zaštite okoliša, prostornog
uređenja i graditeljstva, svako u granicama svog djelokruga. Stručni nadzor
nad Poduzećem obavljaju Zavod za zaštitu spomenika kulture u sastavu Ministarstva
prosvjete i kulture i Zavod za zaštitu okoliša, prirode i prirodne baštine
u sastavu Ministarstva zaštite okoliša, prostornog uređenja i graditeljstva.

Članak 11.

Poduzeće počinje s radom danom upisa u sudski registar, kada prestaje
s radom postojeće Javno poduzeće "Nacionalni park Brioni". Sredstva,
prava, obveze, te zaposlene postojećeg Javnog poduzeća "Nacionalni
park Brioni" preuzima Poduzeće kao njezin pravni sljednik, s danom
početka rada Poduzeća.

Članak 12.

Zaposlenima iz članka 11. stavak 2. koji ne budu raspoređeni na poslove
utvrđene aktom o unutarnjem ustrojstvu i načinu rada Poduzeća prestaje
radni odnos u skladu s tim aktom i zakonom.

Članak 13.

Vlada Republike Hrvatske imenovat će u roku 15 dana od dana stupanja
na snagu ove uredbe šest članova upravnog odbora Poduzeća, a radnički savjet
postojećeg Javnog pođuzeća "Nacionalni park Brioni" u istom roku
izabrat će tri člana upravnog odbora, koji će privremeno do izbora novih
članova po postupku utvrđenom statutom Poduzeća ,obnašati funkcije članova
upravnog odbora.

Članak 14.

Upravni odbor dužan je u roku od tri mjeseca od dana stupanja na snagu
ove uredbe uz suglasnost Vlade Republike Hrvatske, donijeti statut Poduzeća,
a ostale akte utvrđene ovom uredbom, u roku od 6 mjeseci od dana stupanja
na snagu ove uredbe. Do donošenja statuta i drugih općih akata Poduzeća,
shodno će se primjenjivati statut i drugih općih akata postojećeg Javnog
poduzeća "Nacionalni park Brioni", ukoliko nisu u suprotnosti
s ovom uredbom.

Članak 15.

Stupanjem na snagu ove uredbe prestaje važiti Zakon o nacionalnom parku
i spomen području Brioni ("Narodne novine" br. 46/83, 57/89.
i 5/90), osim članka 2. toga zakona. Vlada Republike Hrvatske predložit
će, u roku od tri mjeseca, izmjene i dopune Odluke o donošenju Prostornog
plana Nacionalnog parka "Brioni" i pripadajućeg dijela priobalnog
pojasa ("Narodne novine", br. 46/87), sukladno odredbama ove
uredbe.

Članak 16.

Ova uredba stupa na snagu danom objave u "Narodnim novinama".

Klasa: 351-01/91-05/08

Urbroj : 5030104-91-2

Zagreb. 13. rujna 1991

Predsjednik

**dr. Franjo Gregurić, v. r.**

Uredba, NN 47/1991-1190